Document ID: 32005D0911

RÅDETS BESLUTNING
af 12. december 2005
om bemyndigelse af Forbundsrepublikken Tyskland til at indgå en aftale med Det Schweiziske Forbund indeholdende foranstaltninger, der fraviger artikel 2, stk. 2, og artikel 3 i sjette direktiv 77/388/EØF om harmonisering af medlemsstaternes lovgivning om omsætningsafgifter
(2005/911/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (1), særlig artikel 30,
under henvisning til forslag fra Kommissionen, og
ud fra følgende betragtninger:
(1)
Rådet kan i overensstemmelse med artikel 30, stk. 1, i direktiv 77/388/EØF med enstemmighed på forslag af Kommissionen give en medlemsstat tilladelse til med et tredjeland at indgå aftaler, som kan indeholde afvigelser fra nævnte direktiv.
(2)
Forbundsrepublikken Tyskland, i det følgende benævnt »Tyskland«, anmodede ved brev registreret af Kommissionens generalsekretariat den 14. januar 2005 om bemyndigelse til at indgå en aftale med Det Schweiziske Forbund, i det følgende benævnt »Schweiz«, om bygning og vedligeholdelse af en grænsebro over Rhinen mellem Laufenburg (Baden-Württemberg, Tyskland) og Laufenburg (Aargau, Schweiz).
(3)
I overensstemmelse med artikel 30, stk. 2, i direktiv 77/388/EØF informerede Kommissionen ved brev af 17. januar 2005 de øvrige medlemsstater om Tysklands anmodning. Ved brev af 19. januar 2005 informerede Kommissionen Tyskland om, at den var i besiddelse af alle de oplysninger, som den skønnede nødvendige for at kunne foretage en vurdering af anmodningen.
(4)
Aftalen skal indeholde visse bestemmelser om moms, som udgør en fravigelse fra artikel 2, stk. 2, og artikel 3 i direktiv 77/388/EØF, for så vidt angår varer og tjenesteydelser, som leveres til bygning og vedligeholdelse af grænsebroen samt varer, der indføres til samme formål.
(5)
Skulle fravigelserne fra direktiv 77/388/EØF ikke tillades, ville der skulle svares tysk moms af anlægs- og vedligeholdelsesarbejder, der udføres i Tyskland, medens arbejder, som udføres i Schweiz, ikke er undergivet bestemmelserne i direktiv 77/388/EØF. Desuden ville der skulle svares tysk moms af alle varer, der indføres i Tyskland fra Schweiz til bygningen eller vedligeholdelsen af grænsebroen.
(6)
Anvendelsen af de normalt gældende regler ville rejse betydelige skattetekniske problemer for de virksomheder, der har ansvaret for de pågældende arbejder.
(7)
Formålet med fravigelserne er at forenkle opkrævningen af afgifter på anlægs- og vedligeholdelsesarbejderne for den pågældende bro.
(8)
Fravigelserne vil ikke have negativ indvirkning på Fællesskabets egne momsindtægter -
VEDTAGET FØLGENDE BESLUTNING:
Artikel 1
Tyskland bemyndiges til at indgå en aftale med Schweiz indeholdende bestemmelser, der fraviger direktiv 77/388/EØF, for så vidt angår bygningen og vedligeholdelsen af en grænsebro over Rhinen mellem Laufenburg (Baden-Württemberg, Tyskland) og Laufenburg (Aargau, Schweiz).
De afgiftsmæssige undtagelsesbestemmelser, der fastsættes i aftalen, er beskrevet i artikel 2 og 3.
Artikel 2
Uanset artikel 2, stk. 2, i direktiv 77/388/EØF opkræves der ikke moms af varer, der indføres i Tyskland fra Schweiz til bygningen og vedligeholdelsen af den bro, der er omhandlet i artikel 1 i denne beslutning. Denne undtagelsesbestemmelse gælder dog ikke ved en offentlig myndigheds indførsel af varer til samme formål.
Artikel 3
Uanset artikel 3 i direktiv 77/388/EØF betragtes den del af broen, som ligger på Tysklands område, som værende en del af Schweiz’ område, når der er tale om levering af varer og tjenesteydelser til bygningen og vedligeholdelsen af broen.
Artikel 4
Denne beslutning er rettet til Forbundsrepublikken Tyskland.
Udfærdiget i Bruxelles, den 12. december 2005.

Labels: 2
8
3
18
15